
Päevakorra punkt nr

Eesti seisukohad Euroopa Parlamendi ja nõukogu määruse ettepaneku kohta, mis käsitleb mitmeliigilist broneerimist ja millega tunnistatakse kehtetuks määrus (EÜ) nr 80/2009 eelnõu kohta
1. Kiita heaks järgmised taristuministri esitatud seisukohad Euroopa Parlamendi ja nõukogu määruse ettepaneku kohta, mis käsitleb mitmeliigilist broneerimist ja millega tunnistatakse kehtetuks määrus (EÜ) nr 80/2009:
1.1 Eesti toetab määruse eesmärki edendada mitmeliigilisi reisivõimalusi ja piletimüüki. Eesti saab ettepanekut toetada juhul, kui see loob tegelikud eeldused (loetletud II seisukohas) mitmeliigiliste reisivõimaluste arenguks ega tekita liikmesriigile ebaproportsionaalset halduskoormust, sealhulgas kohustust määrata riiklik täitevasutus juhul, kui asjaomaste turuosaliste hulk on piiratud ning tegelik järelevalvevajadus puudub. Samuti peab määruses olema selgelt määratletud määrava asutuse ja riikliku täitevasutuse ülesannete jaotus ning välditud olukorda, kus kattuvate ülesannete täitmiseks tuleb määrata mitu eraldi asutust.
1.2  Eesti peab oluliseks, et määrus looks võimalused piletitoodete tegelikuks kättesaadavuseks ning uute ja innovaatiliste mitmeliigiliste liikuvusteenuste arenguks. Selleks toetame eri transpordiliikide ühtsete andmestandardite, andmemudelite ja tehniliste liideste kasutuselevõttu, mis lihtsustaksid piletitoodete ja nende müügiks vajaliku teabe vahetamist veoettevõtjate ja MDMS teenuseosutajate vahel ning võimaldaksid veoettevõtjatel teha oma piletitooted lihtsamalt kättesaadavaks erinevate MDMS teenuseosutajate kaudu, sealhulgas piiriüleselt.  
1.3 Eesti peab oluliseks, et täitevasutuse poolt kaebuste lahendamine sobitub Eesti õiguskorraga.
1.4 Eesti toetab reisivõimaluste läbipaistvat ja mittediskrimineerivat kuvamist, kuid peab oluliseks säilitada MDMS teenuseosutajatele võimalus kasutada tasulist esiletõstmist ja muid õiguspäraseid ärimudeleid. Tasuliselt esile tõstetud sisu peab olema kasutajale selgelt ja üheselt eristatav ning selle kuvamine ei tohi olla eksitav.
1.5 Eesti peab oluliseks, et MDMS teenuseosutajatele seatavad andmete jagamise kohustused oleksid selgelt piiritletud, eesmärgipärased ja proportsionaalsed ning tagaksid ärisaladuse ja konkurentsitundliku teabe kaitse. Avalikule sektorile andmete esitamise kohustus peab piirduma põhjendatud vajaduse ja teenuseosutaja valduses juba olemasolevate andmetega ning vältima põhjendamatut halduskoormust. 
1.6 Eesti peab oluliseks, et mitmeliigilise reisi broneerimisel oleks reisijale enne ostu tegemist selgelt ja arusaadavalt teada, millised ettevõtjad vastutavad reisi erinevate osade eest ning kelle poole tuleb teenuse häire või osutamata jäämise korral pöörduda.
1.7 Eesti peab oluliseks, et mitmeliigilise reisi broneerimisel oleks reisijale kättesaadav terviklik ja ajakohane teave kogu reisi ligipääsetavuse kohta, sealhulgas puudega ja piiratud liikumisvõimega inimestele vajalike teenuste, abiteenuste, taristu ning võimalike piirangute kohta.
 
2.  Eesti esindajatel Euroopa Liidu Nõukogu eri tasanditel väljendada ülaltoodud seisukohti.

3. Kliimaministeeriumil teha punktis 1 nimetatud seisukohad teatavaks huvirühmadele, kes olid kaasatud seisukohtade kujundamisesse. Riigikantseleil esitada punktis 1 nimetatud eelnõu ja seisukohad Riigikogu juhatusele ja teha seisukohad teatavaks Eestist valitud Euroopa Parlamendi liikmetele ning Eestist nimetatud Euroopa Majandus- ja Sotsiaalkomitee ja Regioonide Komitee liikmetele.

